text: [{"text_idx": "#000008", "text": "SOLO ukikimba\u2019nka kwipaya Davida. Pano wasela basola 3 000 baekulupidile, kakakimbe Davida. Davida pa kuyuka uno mwanda, watume bantu bakukabela pasa kula\u0304la Solo ne bantu bandi bufuku. Penepo Davida waipangula bantu babidi mu badi nabo\u2019mba: \u2018I ani usa kwenda nami tukabele kudi Solo?\u2019"}, {"text_idx": "#000009", "text": "Abishai walondolola\u2019mba: \u2018Ami nsa kwenda nobe.\u2019 Abishai i mwana\u0304 Zeluya kaka wa Davida. Aye Solo ne bantu bandi balele, Davida ne Abishai abatwela kitalala-nya\u0304 mu kitu\u0304lo. Abasela mukobe wa Solo ne mutyibi wandi wa mema udi ku mitwe kwa Solo. Kutupu webamona nansha kwibevwana kwine mwanda badi mu tulo tukatampe."}, {"text_idx": "#000010", "text": "Pano tala Davida ne Abishai. Ke bende kulampe, kadi abafika bakomo pangala pa lu\u0304lu. Ebiya Davida waela lubila kudi mukulumpe wa basola ba Isalela\u2019mba: \u2018Abenele, le ulamine mfumobe mulopwe namani? Tala bidi! Le mukobe wandi ne mutyibi wandi wa mema bidi kwepi?\u2019"}, {"text_idx": "#000012", "text": "Davida walondolola Solo amba: \u2018A mfumwami mulopwe, i ami.\u2019 Penepo Davida waipangula\u2019mba: \u2018Kyosaka kunkwatyila i kika? Le i kibi\u2019ka kyonkulongele? A mulopwe, mukobe obe ou kuno. Tuma umo wa mu bobe bantu a\u0304ye asele\u2019o.\u2019"}, {"text_idx": "#000013", "text": "Solo waitabija\u2019mba: \u2018Nalonga bibi, kadi nalonga bya bulembakane.\u2019 Kupwa Davida waenda kungi, Solo nandi wajokela kwandi. Ino Davida kaenena\u2019mba: \u2018Difuku dimo Solo ukangipayanga. Mfwaninwe kunyemena mu ntanda ya Bene Fidishitia.\u2019 Penepo walongela monka. Davida waongola Bene Fidishitia ne kwibakulupija\u2019mba pano kendi ku wenu mutamba."}, {"text_idx": "#000014", "text": "Mwenda mafuku Bene Fidishitia abaenda kulwa na Bene Isalela. Penepo Solo ne Yonafane abaipaibwa ku buno bulwi. Davida wakwatwa bulanda, kupwa walembe lwimbo luyampe, kaimbe\u2019mba: \u2018Nakwatwa bulanda, abe mwanetu Yonafane. Mwanda wadi muswedibwe wami!\u2019"}, {"text_idx": "#000015", "text": "Kupwa pano, Davida wajokela mu Isalela ku kibundi kya Hebelona. Kubaikala divita pa bukata bwa bantu batongele Ishi-boshete mwana\u0304 Solo kwikala mulopwe ne bantu basaka Davida abikale. Ku mfulo bantu ba Davida abatyumuna divita. Davida wabikala na myaka 30. Waludika mu Hebelona mu bula bwa myaka isamba-ibidi ne kipindi. Bana bamobamo babutwidile kuno i Amenone, Abisalome ne Adoniya."}, {"text_idx": "#000016", "text": "Ke dyakadilwe kantu, Davida ne bantu bandi abaenda kukakwata kibundi kya buya kitwa bu Yelusalema. Yoabe mwana mukwabo wa Zeluya, kaka wa Davida, waimanina buno bulwi. Penepo Davida wapala Yoabe mpalo na kumutu\u0304la bu mukulumpe wa basola. Pano Davida washilula kuludikila mu kibundi kya Yelusalema."}, {"text_idx": "#000017", "text": "Tanga luno lusango luyampe lwa mu Bible uyuke kya\u0304lengeje Davida ekale wampikwa moyo."}]